《次韵何吉老游金銮寺》
宋代·杨时

荣名嗟何为，病木自生瘿。
彭殇一梦觉，乌用论久顷。
寄身渊明庐，翛然在人境。
卫生鄙樊雉，放浪任流梗。
相忘到形影，世累不须屏。
锉针聊自营，宁复事干请。
负暄有余燠，蓬鬓乱垂颈。
客来坐无毡，谁顾广文冷。
忽闻过吾门，冠屦不暇整。
邀我招提游，并辔相与聘。
僧关叩禅寂，未语心已领。
并游皆韩徒，辞刃淬锋颍。
多闻富如坻，吾方拾遗秉。
顾惭管窥陋，未睹豹文炳。
谬追俊游后，如渴得甘井。
愿从借金篦，为割眼中眚。
鼻端垩墁久，妙质愧非郢。
赓酬困诗律，恐坐杜陵{疗了换省}。
相携上层岗，出户畏深阱。
每虞参也鲁，跬步辄三省。
迟回月初上，云间挂金饼。
昏鸦鸣相呼，更觉林逾静。
湖光湛星汉，渺渺天水永。
归蹊暗尘土，回首失清景。
角声下谯门，归步怯修岭。
晚市人迹稀，青灯耿疏影。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。